
Kjære leser!

Det er alltid spesielt trist å høre om noen som dør unge. Et liv som er over omtrent før det har begynt. I Ti dager, ti netter utforsker jeg hvordan to mennesker som takler tapene sine på veldig forskjellige måter, kan lære av hverandre og våge å forelske seg igjen.

Ved første øyekast kan Damon Gillespie kanskje virke som en uansvarlig våghals. Opptatt av ekstremsport, og uten frykt for døden – ikke typen som burde ta over den avdøde onkelens skrantende reisebyrå, etter Kate Fieldings mening. Kate, derimot, er redd for å ta sjanser etter et katastrofalt brudd og tapet av et familiemedlem. Jobben er livet hennes, og en kontorromanse er definitivt ikke på dagsordenen. Men plutselig avleder den nye sjefen oppmerksomheten hennes, og kontoret er det siste stedet hun ønsker å være.

Damon kan ikke motstå fristelsen til å trekke den forsiktige Kate ut av skallet. Han vet tross alt at det finnes en varm og lidenskapelig kvinne innenfor som trenger litt moro og elskov. Og han er den rette mannen til å gi henne det – mens han er i Melbourne. For han har ingen planer om å bli lenger enn nødvendig. Men Damon begynner å innse at beslutningen om å ikke bli involvert, blir vanskeligere å holde for hver dag. Den største utfordringen han står overfor, er faktisk ikke risikoen for livet, men risikoen for hjertet hans.

Det er noe forbudt ved en kontorromanse, og derfor blir den veldig forlokkende. Jeg håper du vil like min første kontorromanse, med en avstikker til Bali og et basehopp i Kuala Lumpur, like mye som jeg har likt å skrive den.

Beste ønsker fra

Anne


Tusen takk til Meg Sleighthome

for hennes uvurderlige hjelp.


FØRSTE KAPITTEL

Et kondom? Kate stirret skeptisk på silkeposen den berusede vestalinnen – den kommende bruden – hadde hengt på fingeren hennes.

Hun overså de andre mottakernes glis – alle single venninner som likte humoren – men den ledige hånden ble knyttet i forlegenhet mot det tynne skjørtet i magedanserinnekostymet. Utdrikkingslag og deres seksuelle hentydninger var ikke noe for henne. Hvordan skulle den arbeidsnarkomane og kjedelige Kate Fielding komme seg gjennom resten av kvelden med et kondom som brente hull i hånden hennes? Selv om det var forkledd som en lavendelpose.

Takk og lov at det meste av ansiktet hennes var tilslørt, for rødfargen eksploderte i kinnene hennes. – Eh … Jeg …

– Kom igjen, Kate, sa Sheri-Lee. – Du lever bare en gang. Mens Kate sto målløs, grep Sheri den lille posen fra Kates fingre og dyttet den innunder linningen på venninnens skjørt. – Avslappet og singel til du møter den rette.

Et kor av fnising brøt ut, som om tanken var absurd. Kate ble litt såret. Og selvbevisst. Var hun den eneste her over tjueen?

– Takk … tror jeg. Hun så lengtende mot døren. Hun registrerte at noen av jentene hadde trukket ut av det private rommet på jakt etter mannlig selskap og blandet seg med hotellets gjester nær baren. Flykt. Før noen andre kunne utbrodere den triste statusen på livet hennes. – Unnskyld, jeg må bare … En pause. Kostymet hennes klirret da hun smatt rundt Kleopatra og klemte seg forbi noe som så ut som en kvinnelig russisk spion fra sekstitallet.

Hun sukket lettet da kjølig luft omga henne. Mindre livlig her. Dempet belysning ga den gammeldagse, lille baren en intim atmosfære. Hotellet og baren lå i Paddington, en moderne forstad til Sydney, bare noen få skritt fra Kates kontor. Hun nippet til champagneglasset og tenkte på sin eksforlovede.

Hvert utdrikkingslag framkalte de samme vonde minnene. Hun burde vært gift og ha barn nå. Søsteren hennes – den yngre søsteren, Rosa – kom til å slå henne der. Takket være Nick.

Hun ristet på hodet. Hun skulle ikke tenke på Nick. Eller hvordan han hadde bedratt henne med en annen kvinne etter at hun hadde gitt ham tre år av livet sitt. Og hun var glad for at Rosa hadde funnet ekte kjærlighet.

Så hva om Kate hadde fylt tretti forrige måned, og var på god vei inn i peppermøstanden hvis hun skulle høre på faren? Etter Nicks svik hadde Kate holdt seg på den smale sti. Hennes eget valg og en god ting. Men den lille silkeposen som lå mot hoften hennes, vekket noe hett og primitivt i magen hennes, mante fram andre tider …

Å … pokker!

Akkurat nå ønsket hun bare at hun kunne unnskylde seg og dra.

Sheri-Lee hadde møtt den rette, skulle gifte seg og slutte i jobben, og begge deler skjedde i neste uke. Og Kate undret seg … Hvorfor betydde ekteskap ofte slutten på betalt arbeid? Uavhengighet?

Det virket som om kjærlighet alltid involverte ofre, kvinners ofre.

For fire år siden hadde Kate nesten gått i den fellen også. Villig, i trygg visshet om at Nick elsket henne. Etterpåklokskap fortalte henne at det ikke hadde vært kjærlighet i det hele tatt fra hans side.

Nå hadde hun ikke tid til menn. Og hun hadde aldri helt skjønt hva som var så fint med tilfeldig sex, men noen ganger trengte egoet hennes litt pleie …

Det kilte nedover ryggraden hennes. Noen så på henne, hun kunne føle det. Og det føltes som ett hundre prosent ren maskulin interesse.

Hun klarte å hindre et ufrivillig grøss idet hun kastet et blikk over skulderen.

Så oppdaget hun ham. En drøm på over 1,80 i jungelgrønne militærbukser, svart t-skjorte og velbrukte støvler så på henne. Solbrun og ubarbert med mørkt hår. Gylne øyne.

Årsaken til kilingen. Til det hamrende hjertet. Til de svette håndflatene. Han var årsaken til mange deilige ting som skjedde i kroppen hennes akkurat nå. Egoet hennes ville ikke ha noe imot det om det var han som pleiet det.

Hun snudde seg langsomt, hadde nesten glemt champagneglasset i hånden der hun så på ham trygt skjult bak kostymet. T-skjorten klynget seg til den velformede kroppen, og ermene satt stramt over harde muskler og olivenfarget hud. Han så ut som om han hadde kommet rett ut av en eventyrfilm.

Et lavere blikk fortalte at beina hans var like flotte som resten av ham, men den posete buksen skjulte detaljene. Hun så opp og oppdaget at blikket hans var festet nær den blottlagte navlen hennes. Den åpne granskingen da øynene hans gled mot skjørtet og beina hennes, sendte flytende lava gjennom årene hennes. Hun gispet etter luft i det plutselig overopphetede rommet.

Hun hadde aldri hatt denne reaksjonen på en manns oppmerksomhet før. Svak. Lysten. Villig. Hun var på dypt vann. Ikke bare så han farlig ut, hun tvilte ikke på at han var det, for hun kom snart til å smelte foran de slitte arbeidsstøvlene.

Og de støvlene var på vei mot henne.

Hun rettet seg opp til sine fulle 1,60. Han var tydeligvis ikke opptatt av stil, siden han ikke hadde brydd seg om å tilpasse seg den elegante uformelle kleskoden. Men hun kunne overse se det siden han gjorde opp for det på andre måter.

Kom igjen. Sheris ord ga gjenklang i hodet hennes. Avslappet og singel til du møter den rette.

Innen han kom fram, hadde hun nervene under kontroll. Helt til hun så opp – i øynene hans. På denne avstanden kunne hun se flekker av grønt i de gylne irisene, og rynker fra øyekrokene som fortalte om mye tid utendørs eller utmattelse, eller begge deler. Han luktet svette og varme og testosteron.

– Kan jeg skaffe deg en drink? spurte han i en dyp, sexy stemme som passet til resten av ham.

Motet hennes forsvant, og fingrene strammet seg om glasset. – Eh … jeg klarer meg for nå. Takk.

I øyekroken så hun et par av jentene se interessert på dem. De ventet sikkert for å se om hun ville stikke av. Så hun tvang seg til å stå i ro.

Blikket hans gled ned mot munnen hennes – eller der munnen hennes ville være. Hun kunne se at han vurderte å løfte opp sløret hennes, og avledet tankene hans raskt. – Du ser ut som om du akkurat har fløyet rundt halve jorden.

Den anklagende tonen fikk fram et strålende smil hos ham, noe som igjen fikk pulsen hennes til å stige.

– Jeg kom faktisk akkurat fra L.A. Han sjekket klokken. – For to timer siden.

Ok, så det var grunnen til det lurvete utseendet. – Arbeid eller fornøyelser?

– Begge deler. Han skakket på hodet. – Jeg antar du er med de utkledde festdeltakerne?

Hun trakk på skuldrene og smilte. – Utdrikningslag.

Han lente seg litt framover slik at hodet var nær hennes. – Ikke ditt, håper jeg.

– Nei. Hjertet hennes slo hardt. Gjennom sløret kunne hun lukte et hint av etterbarberingsvann – noe krydret og dyrt – som ikke passet til det røffe utseendet.

– Det er de beste nyhetene jeg har fått i hele dag, sa han, og en hard, trælete hånd la seg rundt Kates – den hun holdt glasset i. Elektrisiteten sprakte mellom fingrene deres og sendte gnister oppover armen hennes. Øynene fløy opp til hans og ble låst i det hypnotiske blikket. Hun kjente kraften i fingrene hans da han løftet glasset. Følte den varme pusten på hånden da han holdt krystallet pirrende nært munnen sin. En liten bevegelse fra henne, så ville hun kjenne skjeggstubbene hans mot huden.

Et eller annet sted bak skulderen hørte hun et pip av undertrykt munterhet. Syntes vennene hennes at dette var morsomt? Vel, hun skulle vise dem. Hun skulle gjøre noe ut av denne kvelden, med mannen som ville dele drinken hennes. Dette var hennes sjanse til å vise alle, inkludert seg selv, at hun ikke var for gammel.

Og … hvis hun gjemte Kate Fielding i kveld, kunne hun delta i noe av den moroa hun hadde gått glipp av. Få pleiet egoet. Ååå, ja. En liten stund kunne hun være hvem hun enn ønsket med ham.

For ham.

*

Damon Gillespie var plutselig veldig glad for at han hadde kommet tre dager for tidlig til Sydney. Han hadde vært i ferd med å ta en drink i baren, for så å ta en rask kikk på lokalene han hadde kommet til Sydney for å se, og så sove før han taklet det forretningsmessige dagen etter, men han hadde gått rett inn i en kostymefest.

Og sett henne.

Hun hadde sett … Ikke ensom ut, men alene. Definitivt alene. Som ham. Kanskje det var grunnen til at hun vekket mer enn enkel lyst i ham. Men hva?

Han ristet av seg den merkelige, foruroligende følelsen og presset de sammenflettede fingrene deres rundt stetten på glasset. Glemte alt om jetlag og søvnmangel og konsentrerte seg om det fysiske. Følelsen av knokene hennes under hans, den svake orientalske duften fra kostymet hennes.

Forretningene kunne vente.

Siden mesteparten av ansiktet hennes var tildekket, hadde han bare en uklar fristelse å gå etter. Glimt av en rett nese og høye kinnbein, fyldige lepper.

Svulmende kvinnelig hud spilte ut av bh-toppen, bjeller og perler glitret under lyset når hun trakk pusten. Skjørtet hennes hang lavt over hoftene og viste fram den smale midjen og en flat mage og gyllen hud, for ikke å nevne konturen av et par velskapte bein. Det som fengslet ham mest, var rubinen der navlen skulle være. Hvordan i helsike holdt hun den på plass?

Kroppen hans strammet seg og det velkjente adrenalinet han opplevde før et hopp, strømmet gjennom årene hans. Tilbake i Australia i to timer, og han hadde funnet en levende fantasi. Det var lenge siden. Han hadde vært for opptatt med å utvikle sitt siste prosjekt og tilfredsstille sin hunger etter ekstremsport over hele verden til å unne seg kvinnelig selskap.

Han planla å rette på det. I kveld.

Han løftet glasset – og fingrene hennes – til leppene og så etter en reaksjon i øynene hennes. De var innrammet av tung maskara og blå kajal, og de så enorme ut. Ekte lyst glimtet i den mørke dybden. Spanske øyne, tenkte han, og et minne om et par andre mørke øyne fløy inn i hukommelsen hans. Han tvang det bort, presset leppene mot glasset og svelget.

Han kunne smake henne på glasset. Søtt med et hint av bittert. Men champagnen … Han skar en grimase. – Champagne bør være avkjølt. Han tok glasset fra hendene hennes, satte det på en passerende kelners brett og byttet det i et nytt. – Vær så god.

Fingertuppene hennes streifet hans da han ga det til henne. – Takk.

Han grep den ledige hånden hennes. – Kom igjen, lille Egypt, la oss finne et roligere sted. Han førte henne rundt baren, forbi folkemengden til et hjørne i rommet nær en stor potteplante der bråket var mindre forstyrrende. Han ventet på at hun skulle trekke sløret til side og ta den første slurken. Men hun løftet glasset innenfor sløret, og ansiktet hennes forble et fristende mysterium.

Frustrasjonen hveste nesten ut gjennom tennene hans. – Hva heter du?

Hun nippet til glasset før hun sa: – Shakira.

Måten hun sa det på, hest og forførende, tente en brann som ikke kom til å bli slukket uten noen seriøse handlinger.

– Ok, Shakira … Han lot hånden gli under sløret og tok haken hennes mellom tommelen og pekefingeren. Så løftet han hodet hennes. Han hørte henne trekke pusten, og en hånd la seg rundt underarmen hans.

– Nei.

De mørke øynene hennes glimtet, men han beroliget henne med et smil. – Det er greit. Vi kan gjøre det på din måte. Så lenge vi gjør det. Hun løsnet grepet og tillot at tommelen hans gled over underleppen hennes. Han stoppet da en tanke slo ham. – Med mindre grunnen er en sjalu kjæreste som du bedrar?

Han kjente kjeven hennes stivne under fingrene.

– Jeg bedrar ingen.

– Bra. Han kunne ikke få sagt hvor glad han var for det. – Ikke jeg heller.

Han manøvrerte henne slik at plantebladene skjulte dem for de fleste festdeltakerne, så lente han seg framover for å trekke inn mer av den eksotiske parfymen. Frangipani og sommer. Den snodde seg inn i sansene hans.

Hvordan kunne en så fristende kvinne være ledig? Ikke still spørsmål, bare nyt det. Han la ansiktet mot halsen hennes, og oppmuntret av reaksjonen hennes, nippet han til den duftende huden under øret. De små bjellene i kostymet hennes klirret, den perlebesatte brystholderen skrapte mot brystkassen, og de feminine kurvene kjentes myke og sensuelle mot hans harde kropp.

Han lot en finger gli over en fast, flat mage rett over skjørtekanten. Huden hennes skalv under berøringen.

Øynene hennes flammet opp i det samme hete behovet som bølget gjennom ham. Han var så tent at han kunne komme her rett foran henne hvis han ikke var forsiktig. Han ville kjenne den magen mot sin. Naken. Han ville at hun skulle bevege seg og skjelve rundt ham mens han pumpet inn i henne. Og han ville ha det nå.

Med store vanskeligheter tok han et skritt bakover. Øynene hennes og den tunge pusten fortalte ham at hun heller ikke likte å miste kroppskontakten. At hun var like ivrig – og villig – som ham. Han grep hånden hennes. – La oss komme oss ut herfra.

*

Kate var for svak, for ute av likevekt, til å gjøre noe annet enn å la ham trekke henne langs korridoren bak baren.

Hun strevde med å holde følge med de lange skrittene hans i de høyhælte skoene. Opp en smal trapp. Vissheten om hva hun var i ferd med å gjøre, pumpet gjennom årene hennes. Hun hadde aldri vært så fysisk tiltrukket av noen ved første blikk før, og ja, Sheri, man lever bare én gang.

Han stoppet ved den andre døren de kom til, trakk fram en nøkkel fra lommen. I det øyeblikket han åpnet døren, trakk han henne inn i et nesten totalt mørke. Låsen klikket bak ham. – Så, hvor var vi? mumlet han.

Øynene hennes tilpasset seg slik at hun så vidt kunne se konturen av de brede skuldrene hans. – Omtrent her. Hun la hendene mot brystkassen hans. Rettelse: Shakira la hendene mot brystkassen hans, for Kate Fielding ville aldri gjøre noe så dristig. Hun gned tomlene over genseren og elsket den varme, solide, maskuline følelsen av ham, lente seg framover for å inhalere duften av ham. Hun hadde ikke vært så nær en manns kropp på veldig lenge.

Lyset fra gaten kastet et svakt sølvskjær inn i rommet, og han grep etter sløret hennes. Men det var fremdeles mørkt nok til å opprettholde forkledningen da han hektet løs sløyfen over øret hennes og skjøv stoffet til side.

Han følte formen av ansiktet hennes, nesen, øyenbrynene. Leppene hennes. – Du er fantastisk, sa han og trakk henne hardt mot kroppen. – Selv i mørket er du en uimotståelig kvinne.

Ærefrykten i de myke ordene gledet henne, gjorde henne opphisset. Hun kunne føle den harde maskuliniteten mot magen, hjertet hans som hamret mot fingertuppene hennes, hennes eget hjerte som tordnet i ørene hennes.

Sterke hender grep overarmene hennes da munnen hans senket seg mot hennes. Leppene hans var tørre og faste og veldig, veldig dyktige.

Uten noen som helst overtalelse åpnet leppene hennes seg under hans. Tungen hans invaderte munnen hennes, støtte inn og trakk seg ut i et løfte om andre gleder. Da han løftet hodet, trakk hun det ned igjen. Hun var på langt nær rede til å la ham gå.

Men han skulle ingen steder. Hendene hans bevegde seg fra armene hennes til den nakne midjen, til bh-en – og endte opp med en håndfull paljetter. Han hveste utålmodig, og hvis hun ikke hadde vært så åndeløs, ville hun kanskje ha ledd over det uvirkelige ved hele situasjonen.

Ingenting kunne stoppe ham. Fingrene gled over toppen av brystene hennes og under brystholderen, så ned mot brystvorter som struttet mot stoffet. Han rullet dem mellom fingrene, sendte varme piler av begjær gjennom kroppen hennes.

Hun lente seg framover for å gjøre det enklere for ham, noe han raskt benyttet seg av. Brystene hennes falt ut i hendene hans. Hun kikket ned, forbløffet over synet av hans mørke hender mot hennes bleke hud.

Hun så opp på ham, fikk et glimt av flammene i øynene hans før leppene hans igjen smeltet sammen med hennes, og han presset henne bakover til hun traff veggen med et dunk.

– Åh.

Presset lettet litt, og han løftet hodet. – Er du ok?

– Ja. Var det hennes begjærlige stemme?

Hun stønnet dypt da han presset seg mot henne igjen og gned hoftene mot hennes. Ereksjonen hans var stor og varm og tung mot magen hennes.

Hendene hans løftet henne opp, klemte henne mot veggen og holdt henne der. Skoene gled av føttene hennes.

– Legg beina dine rundt meg.

Hånden hans skjøv til side det flagrende skjørtet, den tynne stoffbiten som dekket senteret hennes, og de varme fingrene hans ulmet mot fuktigheten hennes.

Hun hørte glidelåsen hans da han frigjorde seg, kjente den harde, glatte ereksjonen mot seg. Han stoppet. Kjeven hans var stram, øynene festet i hennes. – Er du sikker?

Hun hadde aldri følt seg mer levende, friere, mer rede til å ta en sjanse. – Ja.

– Vent – beskyttelse.

– Ah … De fomlende fingrene hennes fant den lille silkeposen i skjørtelinningen. – Jeg har tilfeldigvis … Hun trakk ut pakken og holdt den opp med et triumferende smil.

– Genialt, mumlet han og tok den fra henne.

Hun vurderte å fortelle at hun ikke vanligvis hadde slikt for hånden, men hun tenkte at ei jente som Shakira kunne ha det. Hun trengte ikke å forklare seg for ham – dette var tilfeldig sex.

Han styrte inn i henne. Han var stor – enorm – og hun følte seg trang, strukket, invadert, men skjøv seg ned på ham med et tilfreds gisp.

Han støtte opp med en kraft og en intensitet som gjorde henne åndeløs. Hun klynget seg til skuldrene hans og fingrene grov seg inn i t-skjorten. Den perlebesatte bh-stroppen skrapte mot ryggen hennes da de rytmiske bevegelsene ble raskere.

Hun var blind og døv for alt annet enn ham. Øynene hans, konturen av kroppen hans i mørket. Den ujevne pusten mens han støtte inn i henne, lyden av hud mot hud.

Hun kom akkurat idet hun følte ham grøsse i sitt eget klimaks dypt inni henne. Å, herregud.

Han fortsatte å holde henne til pusten deres ble roligere, så senket han henne ned til føttene hennes nådde gulvet. Beina hennes var skjelvne, hele kroppen tung og kraftløs.

Han la hånden rundt det ene brystet hennes. – Hvor … Mobiltelefonen avbrøt ham. – Jeg må ta denne samtalen, mumlet han motvillig og trakk telefonen ut av bukselommen. Han løftet den mot øret mens han fortsatte å stryke over brystet hennes med en hånd. – Ja?

Mens hun så på ham, ble øynene fjerne og kjeven stram. – Hvor i helvete er det, da? Han trakk brått til seg hånden, og de fjerne øynene ble lidenskapelige et kort sekund mens de møtte hennes. – Bli her, jeg kommer tilbake. Så krysset han rommet uten å se seg tilbake og åpnet døren til badet. – Ok, kontakt Dark Vertigo. Han lyttet. – Glem det, jeg gjør det selv … Bryteren ble slått på, og Kate blunket mot det skarpe lyset før han lukket døren bak seg.

I løpet av et øyeblikk forandret alt seg. Forstanden kom brått tilbake. Hun lente seg mot veggen for å få støtte, festet sløret foran ansiktet igjen før han kom tilbake og bestemte seg for å slå på lyset. Så gled hun sakte nedover den kjølige veggen. Hun fant skoene og smatt dem på. Pulsen drønnet i ørene hennes, hun kunne føle takten i halsen, i brystvortene, mellom lårene.

Hva hadde akkurat skjedd?

Tilfeldig sex var det som hadde skjedd. Og det var litt sent å tenke seg om nå. Hva hadde hun gjort? Med en mann hun hadde møtt mindre enn tjue minutter tidligere.

Hun visste ikke engang hva han het.

Hun lukket øynene. Selvoppholdelse og sunn fornuft hadde visst forlatt henne sammen med mannen. En mann hun aldri kom til å treffe igjen. Så skyld på Shakira, legg det til side og tenk på det senere.

Akkurat nå måtte hun komme seg ut. Dra hjem.

Noen øyeblikk senere smatt hun ut til garderoben, fikk vesken sin og gikk raskt ut.

Hun tekstet Sheri-Lee og beklaget at hun hadde måttet gå – noe uventet hadde dukket opp – mens hun hastet mot bilen. Hun hadde aldri gjort noe så vanvittig, så uansvarlig, i løpet av sine tretti år. Hun hadde alltid vært i et forhold med en mann før de lå med hverandre. Forhold basert på gjensidig respekt, ærlighet og vennskap.

Og allikevel hadde ett blikk fra den fyren forandret henne til en person hun ikke kjente. Hun fikk gåsehud og gned seg over armene. Det var som om hun ikke bare hadde gitt ham kroppen sin, men sjelen også.


ANDRE KAPITTEL

Damon bannet lavt da han oppdaget at rommet var tomt. Han hadde ikke planlagt å få et nummer den første kvelden han var tilbake, han var vanligvis ikke så interessert i tilfeldig sex, men ett blikk på henne hadde fått hjernen hans til å stupe ned under beltestedet. Han bare måtte ha henne.

Han kunne gå nedenunder igjen og se om hun fremdeles var i nærheten, men han tvilte. Dessuten hadde han aldri satt kvinner foran forretninger, og han skulle ikke begynne nå. Antakeligvis var dette alt hun hadde ønsket, ellers ville hun ha blitt værende for et ekstranummer. Synd, men det var ikke som om det kunne ha blitt noe mer.

Han tok en øl fra minibaren, gikk mot vinduet og kikket ned på forretningen han hadde krysset Stillehavet for å håndtere. Reisebyrået onkelen hadde etterlatt ham, med en slitt fasade og utdaterte plakater. Han ristet på hodet. Det var grunnen til at han hadde ankommet tidligere enn planlagt – for å ta en kikk på stedet på forhånd.

I stedet hadde han sett rett inn i et par sjelfulle mørke øyne, og blitt trukket under …

Bonita. Bildet av henne dukket opp i tankene hans, med farens spanske øyne og den egyptiske morens skjønnhet. Var det rart at han hadde blitt tiltrukket av de samme egenskapene i kveld? Han tok en slurk av flasken, men væsken smakte beskt på tungen. Han hadde sett kvinnen han elsket dø tjuefire år gammel.

Og han hadde lært at den eneste måten å takle tapet på, var å stenge de som sto ham nærmest, ute av hjertet sitt. Han satte fra seg ølet og gikk mot badet for å ta en tiltrengt dusj. For å lindre reiseslitne muskler og vaske bort kvinnens duft. Ingen anger, men ingen påminnelser. Han var i Sydney for å ordne opp etter onkelen. Så skulle han dra.

*

Takket være en forkjølelse som hadde slått inn tidlig søndag morgen, var Kate sent ute til jobben på mandag – og det var ikke bra når Bryces nevø skulle komme dagen etter for å se på bedriften.

Mens hun kunne ha vært på kontoret i god tid og forsikret seg om at mannen ikke kunne finne noen feil, hadde hun kastet bort hele søndagen med å sove. Eller prøvd å sove. Selv med telefonrøret lagt av, hadde minnet om en annen mann hindret henne i å få den søvnen hun trengte.

Kate Fielding hadde hatt tilfeldig sex.

Het, dampende tilfeldig sex. Bare tanken sendte sjokkbølger gjennom henne. Eventyrere var ikke bra for helsen hennes. Å tenke på ham var ikke bra for helsen hennes. Hva betydde det om han hadde satt forretningene sine foran henne? Han var sikkert som Nick og grep mulighetene han fikk. Hun kom aldri til å treffe ham igjen. Hun hadde nytt opplevelsen, og det var det. Det var det tilfeldig sex handlet om, ikke sant?

Hvis hun bare kunne overbevise den fremdeles følsomme kroppen om det.

Med ren viljestyrke tvang hun bildene ut av hodet. På tide å konsentrere seg om et mer umiddelbart problem. I morgen tidlig skulle hun møte mannen hun allerede mislikte ut fra ryktet hans, og hun skulle ikke gi ham noen grunn til å finne feil ved arbeidet hennes.

Sjefens plutselige død tre uker tidligere i en alder av førtitre betydde at reisebyrået hadde en usikker framtid. Hun hadde jobbet i sju lange år for lederstillingen. Nå måtte hun begynne på nytt med en fyr som mest sannsynlig ikke visste noe om turistindustrien. Han visste i hvert fall ikke noe om Aussie Essential.

Hun kjørte inn på parkeringsplassen og så på klokken på dashbordet. Pokker. Hun grep vesken og tørket nesen igjen mens hun hastet gjennom parkeringsplassen i den friske høstbrisen. Bare ti minutter for sen.

Hun var aldri for sen. Slikt var uprofesjonelt og viste lite hensyn til andre mennesker. Hun sjekket speilbildet i glassdøren idet hun gikk hun, glattet av vane det lange håret som var satt opp i en knute i nakken.

– Hei, Deb. Hun smilte til den siste ansatte, som var den eneste som satt ved pulten sin, oppdaget hun. – Hvor er alle?

– Hei, Kate … Eh … Øynene hennes gled mot det store kontoret de brukte som personalrom.

Mens Kate la vesken sin under pulten, sank en følelse av undergang ned over henne. – Ikke si det. Han er her allerede.

– Han sa at han hadde prøvd å kontakte deg …

– Å, nei, stønnet hun. – Jeg sov i hele går, og jeg var sent ute i morges, så jeg sjekket ikke meldingene mine. Kates tette bihuler begynte å krible. Hun fikk så vidt fanget eksplosjonen med et papirlommetørkle. Ikke engang tablettene hun hadde tatt tidligere, hadde hjulpet mot den pulserende hodepinen, og beina hennes føltes som bly. – Han skulle ikke komme før i morgen.

– Jeg vet det. Han ringte alle og innkalte til et tidlig personalmøte. Alle er der inne nå. Jeg betjener resepsjonen …

– Unnskyld? Har han innkalt til et personalmøte?

Han var nevøen Bryce bare hadde nevnt et par ganger, så vidt Kate kunne huske. Globetrotteren og eventyreren som ikke hadde brydd seg med å komme til begravelsen, men som var her nå for å få arven sin.

Deb nikket. – Det virker som om han har alt under kontroll.

Han hadde ingen rett til å ha alt under kontroll. Kate hadde alltid ledet Aussie Essential Travel i Bryces fravær, og han hadde lovet henne lederstillingen fra neste måned. Det var antakeligvis ikke aktuelt nå. Men hun hadde klart det fint de siste tre ukene. Hva visste nevøen hans, som så langt hun visste aldri hadde satt sin fot her, om turistindustrien?

Ro deg ned, tenkte hun. Vær profesjonell, men selvsikker. Ikke la ham tvile på at du er dyktig.

Hun åpnet døren stille og gikk inn. Personalet fokuserte på den mørkkledde mannen som sto ved enden av bordet. Stemmen hans var dyp og melodisk. Og autoritær.

Hun stivnet, var rede til å forsvare sin egen autoritet.

Ansiktet hans var i profil, men han snudde seg og sluttet å snakke da Kate kom inn, og hun ble naglet til stedet av gylne øyne. Kjeven hans hadde kanskje strammet seg et øyeblikk – eller kanskje ikke – hun var for opptatt med å trekke haken opp fra gulvet.

Å. Nei. Lørdag kvelds tilfeldige sexpartner var Bryces nevø? Mannen hun avskydde ut fra ryktet hans alene. Det strammet seg i brystet hennes, og det var ikke på grunn av forkjølelsen. Det var ikke mulig.

Eller så liknet Damon Gillespie bare på den fyren fordi han hadde invadert tankene hennes. Den glattbarberte mannen i en dress som så ut som om den hadde kostet en million, kunne ikke være den rufsete jungelhelten som hadde kysset henne sanseløs, elsket med henne mot veggen … Heten skjøt oppover halsen hennes.

Hold deg rolig. Hun trakk pusten beroligende og nikket taust. Glem autoritet, glem selvsikkerhet – alt hun ønsket, var å gli ned i nærmeste stol med så lite oppstyr som mulig, og få en slags kontroll over seg selv.

På skjelvende bein gikk hun mot den eneste ledige stolen, som uheldigvis var rett ved Damon Gillespies høyre hånd. Det var ok, han kom ikke til å gjenkjenne henne, tenkte hun.

For å gjøre alt verre ventet han på at hun skulle sette seg før han fortsatte med det han sa, noe som gjorde henne til senter for alles oppmerksomhet. – Jeg beklager at jeg avbrøt, hvisket hun halvveis, og forbannet umiddelbart seg selv for å beklage til denne mannen som representerte alt hun hatet. Det var han som burde beklage.

– God morgen, miss …?

Hun nådde stolen og sank ned. Etterbarberingsvannet hans svevde under nesen hennes. Dyrt, krydret.

Velkjent.

Hun knyttet nevene og våget et blikk rett inn i de øynene hun allerede kjente så godt. Hun la stemmen i et kjølig, formelt tonefall og sa: – Kate Fielding.

– Ah. Kate. Han nikket, og øynene hans holdt hennes i noe som føltes som minutter. – Damon Gillespie. Jeg fikk ikke tak i deg i går. En hendelsesrik lørdagskveld? Tonefallet antydet nesten at han visste alt om lørdagskvelden hennes. Eller var det bare innbilning?

Heldigvis virket det ikke som om han forventet et svar, og han fortsatte med å informere dem om at han ønsket å møte hver og en av dem i løpet av de neste dagene. Kate noterte detaljene på notisblokken, mer for å ha et sted å gjøre av hendene enn noe annet. Men siden hendene hennes skalv, ga hun opp og knyttet dem i fanget.

Damon Gillespie la hendene på bordet. Store fingre med korte negler. Kate prøvde å se bort, men kunne ikke ta blikket fra dem. Minnene hånte henne. Dyktige fingre som utforsket, fant alle nytelsespunkter …

Pulsen hennes slo langsomt og tungt, og hun bet seg i underleppen. Hvorfor forrådte kroppen henne? Den hadde ingen rett til å føles så varm og flytende midt under et personalmøte. Og det verste var at den reagerte på en mann hun ikke ønsket å like – ikke likte. Avskydde, faktisk.

Hun skvatt til da navnet hennes ble nevnt og mistet pennen i gulvet. Så innså hun at han så på henne og ventet på et svar. – Beklager … jeg gikk glipp av det.

Damon visste det. Gode gud, hva var oddsen for at ennattsaffæren dukket opp på personalmøtet? Hun hadde vært et nervevrak etter at hun innså hvem han var, og hvis han ikke tok feil, hadde temperaturen i rommet sunket et par grader.

Det var ikke slik hun hadde oppført seg forrige gang han så henne. Nei, hun hadde vært mer enn villig og dyktig. Og het. Men hun kunne ikke være sikker på at han visste det, for hun trodde kanskje at forkledningen hadde vært tilstrekkelig. Hun hadde åpenbart ikke tenkt på den lille føflekken under venstre øyekrok. Eller at sløret var mer gjennomsiktig enn hun trodde.

Han tok opp pennen fra gulvet, merket seg samtidig de sexy anklene i de lite kledelige flate skoene, og la den på notisblokken hennes. De mørke øynene møtte hans da hun mumlet en takk. – Jeg spurte om det er noen jeg bør takke personlig for å hjelpe til med begravelsen, blomster og donasjoner og slikt. Bryce og jeg hadde ikke andre slektninger.

– Jeg var klar over det … Blikket hennes ble fylt av medlidenhet og holdt hans en stund. Ingen behov for te og sympati, forsikret han henne taust med et like bestemt blikk.

Så ble blikket hennes kjøligere og gled bort som om hun angret på forglemmelsen. Hun rettet seg opp, skrev noe på notisblokken sin. Fingrene hennes var så stramme rundt pennen at han forundret seg over at den ikke knakk. Stemmen hennes var kald da hun svarte. – Jeg har detaljene hjemme. Og protokollen.

Den var et trykk på det siste ordet, som om hun fordømte ham for ikke å ha stilt i begravelsen. Han gadd ikke å fortelle henne at nyheten om Bryces død ikke hadde nådd ham før et par dager tidligere. – Takk, Kate. Jeg ringer deg senere. Han smilte, men hun unngikk øyekontakt.

Han snudde seg og smilte til hver av dem etter tur og sa: – Takk, alle sammen. Det er alt for nå. Og ikke bekymre dere for Aussie Essential Travel. Vi kommer oss gjennom dette sammen.

De ansatte reiste seg fra bordet. Kate skjøv seg opp også, men han la en hånd over hennes. – Et øyeblikk, Kate. Han flyttet ikke hånden med en gang, nøt følelsen av de glatte fingrene hennes under sine, selv om de var hardt knyttet.

Hun mislikte at han var der. Nei, det var mer enn det, tenkte han.

Han lente seg tilbake i stolen og så på henne mens rommet ble tømt. Hun stirret tilbake på ham med kalde øyne, en kontrast til det mørke begjæret han hadde sett der trettiseks timer tidligere. Denne konservative Kate med det ravnsvarte håret i en stram knute og de fantastiske brystene innestengt i en dydig blå drakt, var ingen orientalsk fristerinne. Selv det spartanske navnet Kate mante fram et helt annet bilde enn det løfterike Sha-ki-ra. En splittet personlighet.

Kanskje et dobbeltliv? funderte han. – Du og Bryce var venner, har jeg hørt?

– Ja. Hun rev bort hånden. Hodet hennes skvatt opp, og øynene gnistret som solskinn mot is. – Han var en omtenksom og sjenerøs sjef. Og en ekte gentleman.

Ah, vel, den siste egenskapen manglet han. I hvert fall i hennes øyne, hvis han skulle dømme etter uttrykket hennes. Jepp, han hadde vært alt annet enn en gentleman lørdag kveld.

Og denne pertentlige kvinnen hadde likt hvert ville øyeblikk. Han kjente munnvikene trekke seg opp selv om han prøvde å hindre det.

– Hva smiler du av? Før han rakk å trekke pusten, fortsatte hun iskaldt. – La meg gjette. Du har akkurat fått en bedrift i fanget.

Hun var fantastisk når hun var sint, tenkte han glisende.

Hun tok også totalt feil. Han trengte ikke en vaklende bedrift, han hadde nok problemer med sin egen for tiden.

– Han har bare vært borte noen uker. Stemmen ble en lav hvisken. – Eier du ikke respekt?

Ansiktsmusklene hans ble stramme. Hvis dette handlet om Bry, ville hun ikke forstå at Damon ikke ville se seg tilbake. Det betydde ikke at han ikke sørget over Bry på sin egen måte. Og han trengte heller ikke å rettferdiggjøre seg overfor henne. – Det handler ikke om respekt. Livet går videre, Kate.

Hun nøs og grep et papirlommetørkle. – Han betydde tydeligvis lite for deg, sa hun mens hun tørket nesen.

– Vi vokste opp sammen. Han var bare ni år eldre enn meg, så jeg kjente ham like godt som jeg ville kjent en bror.

– Og hvor lenge er det siden?

Årevis. – Jeg bor i USA for tiden, men vi holdt kontakt via e-post og telefon.

Vanligvis når Bryce trengte ekstra kapital.

Hun måtte ha hatt det tøft de siste ukene, tenkte han. Dessuten så hun ikke bra ut. – Du er syk. Ta fri resten av dagen og dra hjem, foreslo han lavt. – Jeg tar kontakt senere.

Hun stirret på ham som om han hadde fått horn. – Skal du liksom fortelle meg at jeg kan ta fri resten av dagen? Jeg har ikke tatt meg fri på tre år. Jeg er den mest erfarne av personalet her, jeg kan ikke stikke av fra ansvaret. Noen kan trenge meg.

Han nikket. Han måtte beundre engasjementet hennes. De fleste ansatte ville løpe mot dynen. – Greit. Men hvis du ombestemmer deg, vil ingen tenke ille om deg.

Hun reiste seg med notisblokken i hånden. – Men jeg ville.

– Jeg bor i Bryces leilighet hvis du trenger noe. Han tok notisblokken fra henne og skriblet ned mobilnummeret sitt under hennes notater.

– Det trengs helt sikkert ikke, svarte hun iskaldt. – Jeg kan takle enhver situasjon her.

Han møtte blikket hennes. – Jeg tviler ikke på det. Men bare i tilfelle.

Han så henne gå, så tok han et par telefonsamtaler og gikk ut bakveien. Han låste opp BMW-en han hadde leaset dagen før, og satt i den noen øyeblikk uten egentlig å se omgivelsene.

– Hva har du rotet meg opp i, Bry? Han hadde allerede sprøytet inn et sekssifret beløp i Brys bedriftskonto et par år tidligere. Et lån, hadde Bryce sagt. Hvor i helsike hadde de pengene blitt av?

Dagen før hadde han tatt en rask kikk på tallene. En beslutning om å stenge bedriften betydde at seks ansatte ville bli arbeidsløse, en situasjon han ikke likte. Tross alt var det å redde vaklende bedrifter hans store styrke.

Spørsmålet var om han ønsket å bruke den tiden, energien og kapitalen reisebyrået ville trenge. I Sydney.

Han hadde vokst opp her. Bodd sammen med bestemoren i mesteparten av ungdommen. Han var ikke planlagt, og han hadde aldri fått lov til å glemme det. Inntil bestemoren hadde insistert på at han skulle vokse opp i et stabilt miljø med henne og farens yngre bror mens foreldrene hans jaktet stormer rundt om i USA.

Til slutt hadde de helt sluttet å komme hjem. Siste gang han så dem var i bestemorens begravelse ti år tidligere. Han ante ikke hvor de var nå, og han var ikke interessert.

Det var det han minte seg selv på da kulden la seg rundt skjelettet hans til tross for bilens varme. – Jeg ville ha kommet tilbake tidligere hvis jeg hadde visst dette, Bry.

Men de hadde aldri stått hverandre nær. Damon hadde sitt eget liv. Hvis det ikke var Internett-bedriften hans, var det å avgjøre hvor det neste vågale basehoppet ville føre ham. Fallskjermhopping fra bygninger, broer og fjell – den ultimate ekstremsporten og den eneste måten å leve på.

Så nå hadde han arvet en bedrift han ikke ønsket, men følte som en familieplikt å redde. Og utviklet en uønsket tiltrekning mot en kvinne som ikke tålte synet av ham.

Allikevel hadde hun ikke fått nok av ham lørdag kveld. Hadde det at han besvarte en forretningssamtale i stedet for å snakke med henne etter samleiet gjort det?

Nei, fiendtligheten mot ham handlet om forretninger. Han hadde tilrevet seg hennes autoritet. Og han trengte hennes støtte hvis han skulle beholde Aussie Essential. Han måtte på en eller annen måte få Kate, den ansatte, på sin side.

Et sted utenfor kontoret ville kanskje fungere. Et fredstilbud. Mat. Likte hun pizza? lurte han på.

*

Kate slapp ut et lettelsens sukk da hun så Damon Gillespies brede skuldre gå ut av rommet. Kunne dagen bli verre? Hun lukket øynene. Ja, den kunne ha vært verre.

Han kunne ha gjenkjent henne.

Bryces nevø.

Kanskje den framtidige sjefen hennes. En mann hun foraktet av alle de riktige grunnene – en egoistisk jetsetter som ville ta lederjobben fra henne.

Så hvorfor smeltet hun som smør ved synet av ham? Hvorfor kunne hun ikke komme over ham? Mannen som akkurat hadde tatt kommandoen, var ikke fantasielskeren hun hadde hatt på lørdag. På en eller annen måte måtte hun skille privatlivet og arbeidslivet som nå plutselig hadde blitt sammenfiltret.

Hun gned seg over en hamrende panne. Til tross for den slappe livsstilen hadde hun en følelse av at Damon Gillespie var en veldig skarp mann – hvor lang tid ville det ta før han oppdaget hvem hun var?


TREDJE KAPITTEL

Kate var i ferd med å varme opp resten av kyllingsuppen fra kvelden før da telefonen ringte.

– Kate.

– Ja … Hun kunne ikke si mer, for hjertet hoppet opp i halsen hennes. Det var som om han var her og mumlet inn i øret hennes. Hun kunne nesten føle pusten hans mot huden. Hva ville han? Å … han hadde sagt at han ville kontakte henne angående protokollen.

– Hvordan er forkjølelsen?

– Den er bedre. Hun følte seg faktisk mye bedre etter et par timers søvn. Hun kikket på klokken, og stemmen var bebreidende da hun sa: – Klokken er halv ni, mr Gillespie. Kontortiden er over.

– Jeg vet det, jeg mente å ringe tidligere. Jeg håper du er sulten.

Magen hennes veltet seg. Han inviterte henne ikke ut til middag, vel? Hun kikket på den svarte treningsbuksen under den store oransje nattskjorten og de dunete rosa tøflene. – Nei, jeg er ikke det. Jeg antar du ringer om listen, sa hun raskt. – Jeg tar den med i morg …

– Du må spise, Kate. Spiste du lunsj?

– Nei, jeg … Hun ble reddet av at noen banket på døren og sukket lettet. – Jeg må gå, jeg får besøk. Jeg ringer deg tilbake etterpå.

Lenge etterpå, så hun kunne lyve og si at hun allerede hadde spist. Hvis hun i det hele tatt ringte …

Hun la fra seg telefonen, hastet gjennom stuen og dro opp døren. – Å …

Damon Gillespie. Fremdeles med mobilen mot øret. Han balanserte en pizzaeske og en liten pakke i den andre hånden. Han stappet telefonen i lommen uten å ta øynene fra hennes. – Hei.

Blikket gled ned til de dunete tøflene, og tærne hennes krøllet seg i forlegenhet. Og hun hadde vært for distrahert til å ta noe over nattskjorten. De bh-løse brystene – brystene han hadde kjærtegnet med slik ekspertise – struttet mot ham. – Jeg ventet ingen, mumlet hun.

Øynene hans glimtet muntert. – Du var ivrig nok etter å åpne døren for noen sekunder siden.

– Nei … Jeg trodde det var søsteren min … Men han så rett gjennom henne, hun visste det. Hun ville ikke dele en pizza med ham, hun ville ikke ha ham i hjemmet sitt, men hun hadde ikke noe valg. Hun begynte å gå mot kjøkkenet. – Kom inn, men jeg kunne ikke spise pizza nå om livet mitt var avhengig av det.

– Ah, men du har ikke prøvd Dominic Amigoʼs Gourmet Pizza, har du?

Hun hevet øyenbrynene. – Har du? Jeg trodde du akkurat var kommet til byen?

– Sandy anbefalte den da jeg ringte i ettermiddag for å få kontaktopplysningene dine og vi begynte å snakke om lokale restauranter. Du var med en kunde da.

– Minn meg på å takke henne, mumlet hun mens hun fant tallerkener i skapet. Hun prøvde å ignorere den deilige duften, men det luktet godt og magen hennes rumlet.

– Ikke sulten, nei? Han satte esken ned på det lille glassbordet og gliste.

Hun hadde ikke sett det gliset siden lørdag kveld. Et sexy glis som fikk henne til å gjøre vanvittige, dumme, lettsindige ting.

Som å ha sex med en fullstendig fremmed.

Hun tvang blikket bort fra ham. – Hva er i posen?

– Fersk ingefær og et par essensielle oljer – peppermynte og tetre. Bestemor pleide å sverge til det når Bry og jeg var forkjølet. Jeg har skrevet en instruksjon, den ligger i posen.

Han kom med familiens forkjølelsesmedisin? Kanskje hun hadde feilbedømt ham? Hun visste ikke hva hun skulle si. – Det er snilt. Takk.

– Ingen årsak.

Hun tok ut tingene sammen med den håndskrevne beskjeden. – Bruker du fremdeles dette selv?

– Jeg er aldri forkjølet. Jeg er faktisk motbydelig sunn.

Ja. Hun kunne se det. Hun snudde seg bort fra det foruroligende synet av sunn maskulinitet og kikket inn i kjøleskapet for å kjøle ned det stadig varmere ansiktet og samtidig lete etter noe hun kunne tilby ham å drikke.

– Ah, to tallerkener, sa han. – Betyr det at du har bestemt deg for å spise?

– Hvis det er oliven på, kunne jeg bli fristet.

– Det er mozzarella, marinert kylling, sopp, løk med fersk koriander og sataysaus. Ikke oliven.

– Sataykylling. Jeg har aldri hørt om pizza med sataykylling.

– Du kommer til å elske den.

Hun tok ut en flaske og holdt den opp. – Er mineralvann ok?

– Ja da.

– Ok. Vi kan snakke mens vi spiser. Slik kunne hun slå to fluer i en smekk og få ham ut raskere. Hun satte ned to glass, fylte dem og sank ned på stolen.

– Ja visst, det kan vi, men ikke om forretninger. Han løftet lokket og sniffet anerkjennende. – Ikke mens vi spiser pizza. Han fikk et stykke over på en tallerken og skjøv den mot henne. – Spis.

Hun gjorde som han sa og ble overrasket over å oppdage hvor sulten hun var. Mat i magen fikk henne også i litt bedre humør. – Jeg antar at alt dette har kommet som lyn fra klar himmel, sa hun. Hun syntes hun så et glimt av sorg i øynene hans før han bevisst undertrykte det. Det overrasket henne.

– Hvem forventer at en førtitreåring skal falle død om? Det er et slag å miste den eneste familien man har igjen.

Hun kunne ikke forestille seg å miste familien. De var det aller viktigste for henne. – Foreldrene dine …?

Uttrykket hans forandret seg. De gylne øynene som for noen øyeblikk siden var så levende, ble triste. – Jeg aner ikke hvor de er. Har ikke hørt fra dem på årevis. Bestemor oppdro meg sammen med Bryce. Far vet ikke at hans eneste bror er død, for jeg visste ikke hvordan jeg skulle få kontakt med ham.

Bitterheten i den hese stemmen forbløffet Kate. Hun innså at hun hadde vært så opptatt av det urettferdige i Damons overtakelse av Aussie Essential og det at han var i kjøkkenet hennes at hun egentlig ikke hadde gitt ham en sjanse. – Jeg bek…

– Ikke. Damon holdt opp en hånd og ristet seg selv mentalt. Hva i helsike drev han med? Han ville ikke gi Kate Fielding et glimt av sårbarheten sin. Han hadde kvittet seg med sinnet og selvmedlidenheten for mange år siden. Begravd det under et fjell av hardt arbeid og hardere lek.

Han løftet pizzaen mot munnen. – Maten er god, synes du ikke?

Det var en rynke i pannen hennes, som om hun ikke helt trodde at han kunne skyve bort sin indre smerte.

– Prøv litt til for min skyld, sa han.

Alt for å avlede henne fra å grave i fortiden hans.

Hun nølte, så løftet hun et nytt stykke mot munnen. Han så henne ta en bit og nyte den et øyeblikk med halvlukkede øyne. Det sendte en sildrende hete til lysken hans. Så slikket hun seg om leppene slik at de ble blanke av olje. – Det er godt, bekreftet hun.

Den hete sildringen økte. I kveld så hun annerledes ut igjen. Mer tilgjengelig enn den lukkede forretningskvinnen han hadde sett den morgenen, og allikevel hadde det vært noe ved det tilknappede utseendet som hadde tent ham. Han forestilte seg henne liggende på den store pulten nå. Mens han trakk av henne jakken, åpnet knappene i blusen og trakk bort bh-en hennes … Sildringen ble til en strøm.

Så var det Shakira – maskert og mystisk, men iøynefallende sexy med mye kløft og glatt, naken hud. Den fengslende rubinen som glitret i navlen. Han lurte på om hun fremdeles brukte den.

Og nå det veldig uformelle utseendet. Men ikke mindre fristende. Håret hennes var løst. En foss av skinnende svart silke som tagg om hans berøring. Og nattskjorten røpet at hun var klar for sengen.

Ikke tenk på det, advarte han seg selv. Nattskjorten erklærte i glitrende bokstaver at diamanter var en pikes beste venn. – Er det et personlig motto? Han viftet pizzastykket mot brystkassen hennes.

Hun stoppet midt i en bit, og han så to små knopper reise seg under stoffet. – Hva?

– Foretrekker du penger framfor menn?

Hun rynket pannen og så ned. – Det er bare en nattskjorte. Øynene hennes møtte hans utfordrende. – Når – eller hvis – jeg treffer en mann som er mer verd, skal jeg si ifra. Ved nærmere ettertanke dropper jeg det, siden du sikkert ikke er her da i alle fall. Hvor sa du at du bodde?

– Der jeg tilfeldigvis jobber.

Eller utøvde sine forskjellige fritidsaktiviteter.

– Og hva er egentlig arbeidsområdet ditt?

Han trakk på skuldrene. – Jeg tar det som dukker opp.

Han var fullstendig klar over misbilligelsen hennes og likte den på et vis. Han ble aldri lenge på ett sted. Og han hadde heller ikke lyst til å snakke om det.

– Og allikevel vil du overta et reisebyrå. Hun snurpet leppene sammen før hun åpnet dem idet hun tok opp et nytt pizzastykke. Pokker, han ville smake den munnen igjen. Han ville ha henne igjen, hele henne – selv i treningsbukser og nattskjorte. Eller uten. Og spenningen som gnistret mellom dem fortalte ham at tiltrekningen var gjensidig.

Men hun likte ham ikke, tenkte han og så inn i de fiendtlige øynene hennes.

Hun virket som den typen kvinne som ønsket ansvar. Fokusert, karriereorientert, typen som levde for jobben. Kanskje hun bare så etter et midlertidig forhold også. Hvor mange kvinner hadde kondomer i skjørtet sitt? – Liker du å lage mat? spurte han for å avlede tankene hennes og tø opp det frosne humøret.

– Det spørs. Hvis jeg får besøk, liker jeg å prøve forskjellige ting. Men jeg hater å lage mat for én dag etter dag.

– Prøvde du noen gang å lage mat til Bryce? spurte han tørt. – Har aldri møtt en mindre eventyrlysten spiser. Samme gamle meny med kjøtt og tre grønnsaker hver dag. I hvert fall sist gang jeg så ham.

– Ja, jeg vet det. Hun smilte lett idet hun skjøv tallerkenen til side.

Ah, hun tødde opp. Han lente seg tilbake og smilte også. – Så, reiser du mye i jobben?

– Jeg drar utenlands en gang i året i tillegg til å gjøre meg kjent med destinasjoner i de andre statene innimellom. Bryce hadde lovet meg at jeg kunne gjøre det litt mer vågalt i år.

– Vågalt. Som å vandre i Nepal?

– Herregud, nei, ikke noe slikt. Hun smålo. – Det er ikke helt min stil. Jeg er mer av en fem stjernes luksusjente.

– En nattklubbtur i utlandet, da? Testing av byens heteste steder?

– Nattklubber er heller ikke min stil, egentlig. Jeg er et familiemenneske. Jeg tilbringer vanligvis kveldene mine hjemme eller sammen med søsteren min. Som regel.

De siste ordene ble sagt i en litt annerledes tone, som om hun husket kvelder da familien var det siste hun tenkte på.

– Så det er ganger når du tillater deg å slå ut håret, så å si?

Øyne med hint av panikk fløy mot hans. – Selvfølgelig. Gjør ikke alle det? Frosten var tilbake i stemmen hennes da hun reiste seg brått, satte tallerkenene i vasken og skjøv pizzaesken ned i søppelbøtten med raske og ujevne bevegelser.

Hun tok fram en klut og tørket bordet. – Greit, måltidet er over. Skal vi begynne?

Alle mulige scenarioer om hvordan de kunne begynne raste gjennom tankene hans. Det begynte med å løfte nattskjorten hennes og finne ut om den rubinen en gang for alle. Så ville han la hendene gli gjennom det silkemyke håret, føre de fristende leppene mot hans og …

– Her er protokollen. Stemmen hennes brøt tankerekken hans og hun la den på bordet. Så grep hun noen håndskrevne beskjeder som var festet til kjøleskapet med en magnet. – Dette er de du kanskje vil takke. Det er for det meste forretningsforbindelser.

Han måtte spørre. – Du sa at dere var venner, Kate. Hva betydde det?

– Akkurat det jeg sa. Vi pleide å ha en slags stående avtale for fredagskvelder. Vi snakket om ukens forretninger i mer hyggelige omgivelser. Forholdet vårt var helt og holdent profesjonelt.

Han nikket, litt lettet. – La meg gjette – samme tid, samme sted.

Hun smålo. – Ja.

Han nikket. Det var gode, gamle Bryce – forutsigbar.

– Det sparte tid. Hun trakk på skuldrene. – Jeg kjente ham lenge.

*

Innen de var ferdig hadde det gått mer enn en time. Kate hadde merket Damons hete blikk på seg hele kvelden. Det fikk henne til å lure på om det var fordi han gjenkjente henne fra lørdag kveld. Det var i hvert fall ikke for det tøylesløse utseendet hennes denne kvelden. Men hun kunne jo ikke spørre ham.

Uten å se på ham, la hun notatene sine i en ryddig bunke. – Vær så god.

– Takk.

Han lente seg over bordet og la hånden over hennes. Varmen skjøt oppover armen hennes, men før hun kunne trekke hånden bort, gled tommelen over pulspunktet som plutselig slo som en tromme.

Hun tvang blikket opp til hans. – Jeg håper det hjelper. Informasjonen mener jeg.

– Jeg vet hva du mener. Han smilte og holdt fremdeles hånden hennes.

Hun bevegde seg ikke. Han hadde ikke rørt henne siden lørdag kveld, hvis hun ikke telte med da han holdt henne tilbake den morgenen. Øynene hans så rett inn i hennes, og et øyeblikk trodde hun at han kom til å minne henne på det, men i stedet trakk han til seg hånden.

– Det er best jeg går og lar deg sove, sa han og reiste seg. – Ikke glem å prøve oljene.

– Jeg lover. Takk.

Han gikk mot døren. – Jeg kommer ikke i morgen tidlig. Jeg må møte advokaten og gå gjennom Bryces ting.

Hun kunne ikke motstå et treffende: – Jeg tror nok vi klarer oss uten deg.

Han gliste. – Det gjør dere sikkert. Kate, du har gjort en flott jobb der, sa han alvorlig. – Takk.

Hun måtte si det: – Bryce planla å gjøre meg til sjef. Neste måned.

– Skulle han slutte?

– Jeg vet ikke hva han planla. Han sa bare at han skulle ha fri en stund.

Damon rynket pannen. – Vi har noen avgjørelser å ta. Jeg trenger din ekspertise og kunnskap om personalet.

Hva pokker betydde det? Hun kunne bare nikke motvillig.

– God natt, Kate. Han stoppet på trappen.

Etterbarberingsvannet hans kilte i nesen hennes. Å, gud, kom han til å kysse henne? Hun innså ikke at hun hadde tatt et skritt bakover før de gylne øynene hans glimtet i lyset fra gangen. – Hva er i veien?

– Ingenting.

Rødmen steg i kinnene hennes, og hun stakk hendene innunder armhulene. – God natt.

Hun lukket døren idet han gikk og lente seg mot den. Da hun hørte bilen kjøre av gårde, slapp hun ut sukket hun hadde holdt inne. Han hadde vært hyggelig denne kvelden, ikke som den kommanderende fyren fra kontoret om morgenen. Han hadde kommet med pizza og bestemorens kjerringråd. Hva slags mann tenkte på slikt til noen han knapt kjente? Den samme typen som hadde sex med en kvinne han ikke kjente?

Men menn kunne dele inn livet sitt. Spesielt når det gjaldt sex. Hun kunne bare se på eksforloveden sin. Hun ville aldri stole på en mann igjen. Og hun trodde ikke at hun kunne stole på sin egen vurderingsevne igjen. En feil var nok.

Men det var litt trist å tenke på at Damon ville være alene i kveld. Hun kunne ikke forestille seg å ikke ha familie, ikke ha noen støtte i tøffe tider. Selv om faren hennes behandlet henne som om hun var seksten, kunne hun tilgi ham fordi hun visste at han ville gjøre hva som helst for henne. Damon hadde ikke dette.

Men hun måtte huske at han var sjefen hun hadde hatt et ennattseventyr med – noe som satte henne i en ubekvem stilling.

Hun var sikker på at han ikke hadde gjenkjent henne. Hun var heldigvis trygg for nå. Men selv om hun burde være lettet, var det en viss skuffelse i denne vissheten.

*

Bryces leilighet lå i utkanten av byens forretningsstrøk. Damon satt ved den overfylte pulten i Brys hjemmekontor. Han hadde i over en time prøvd å finne en logisk rekkefølge i skoeskene som flommet over av papirer, uten å lykkes. Han trakk ut en forfalt strømregning fra den øverste og slapp den ned på pulten. Han tvilte ikke på at Bry drev reisebyrået på samme måte.

Pokker.

Øynene hans var som sandpapir. Kjeven verket etter at han hadde bitt tennene sammen. Det var søvnløshet som gjorde det. Forårsaket av kvinnen som hadde flyttet inn i hjernen hans. Det hadde tatt all hans viljestyrke å ikke kysse Kate kvelden før.

Han hadde elsket med henne. Den mest forlokkende kvinnen han hadde sett. Den mest mottakelige kvinnen han hadde hatt. Hun hadde oppfylt alle hans fantasier med den erotiske rubinen som glitret i navlen, og måten hun hadde gått i oppløsning på ved berøringen hans.

Det hadde vært et skuespill; Sha-ki-ra var virkelig en fantasi. Kate Fieldings alter ego. Fascinerende. Hvem skulle ha trodd at den skikkelige Kate fra reisebyråets kontor likte å leke?

Spørsmålet som interesserte ham, var om hun spilte etter de samme reglene som ham.

